อุตุเตือนภัย “พายุดีเปรสชัน” ขึ้นฝั่ง! ไทยรับมือฝนตกหนัก 30 มิ.ย.-2 ก.ค.นี้
“กรมอุตุนิยมวิทยา” เตือนทั่วไทย รับมือ “พายุดีเปรสชันบริเวณทะเลจีนใต้ วันที่ 30 มิ.ย.-2 ก.ค.65 ระวังฝนตกหนักบางแห่ง-คลื่นสูง 2 เมตร ขอให้ประชาชนระวังอันตรายและน้ำท่วมฉับพลัน 
“กรมอุตุนิยมวิทยา” เตือนทั่วไทย รับมือ “พายุดีเปรสชันบริเวณทะเลจีนใต้ วันที่ 30 มิ.ย.-2 ก.ค.65 ระวังฝนตกหนักบางแห่ง-คลื่นสูง 2 เมตร ขอให้ประชาชนระวังอันตรายและน้ำท่วมฉับพลัน
29 มิ.ย. 2565

กรมอุตุนิยมวิทยา ออกประกาศเตือนรับมือพายุดีเปรสชันบริเวณทะเลจีนใต้ ซึ่งจะมีผลกระทบตั้งแต่วันที่ 30 มิ.ย.-2 ก.ค.65 โดยวันนี้เมื่อเวลา 01.00 น.หย่อมความกดอากาศต่ำกำลังแรงที่ปกคลุมบริเวณทะเลจีนใต้ตอนบนได้ทวีกำลังขึ้นเป็นพายุดีเปรสชันแล้ว
โดยมีศูนย์กลางอยู่ที่ ละติจูด 15.0 องศาเหนือ ลองจิจูด 116.0 องศาตะวันออก มีความเร็วลมสูงสุดใกล้ศูนย์กลางประมาณ 55 กิโลเมตรต่อชั่วโมง พายุนี้กำลังเคลื่อนตัวทางทิศตะวันตกค่อนทางเหนืออย่างช้าๆ คาดว่าจะเคลื่อนขึ้นฝั่งประเทศจีนตอนใต้ในช่วงวันที่ 23 ก.ค.65 ประกอบกับช่วงวันที่ 30 มิ.ย.-2 ก.ค.65 มรสุมตะวันตกเฉียงใต้ที่พัดปกคลุมทะเลอันดามัน ประเทศไทย และอ่าวไทยจะมีกำลังแรงขึ้น ขณะที่มีร่องมรสุมพาดผ่านตอนบนของภาคเหนือ
สำหรับลักษณะเช่นนี้ทำให้ประเทศไทยมีฝนเพิ่มขึ้นและมีฝนตกหนักถึงหนักมากบางแห่งบริเวณภาคเหนือ ภาคตะวันออกเฉียงเหนือ ภาคกลาง ภาคตะวันออก และภาคใต้ฝั่งตะวันตก ขอให้ประชาชนในบริเวณดังกล่าวระวังอันตรายจากฝนตกหนักและฝนที่ตกสะสม ซึ่งอาจทำให้เกิดน้ำท่วมฉับพลันและน้ำป่าไหลหลาก และเพิ่มความระมัดระวังในการสัญจรผ่านบริเวณที่มีฝนฟ้าคะนอง สำหรับเกษตรกรควรเตรียมการป้องกันและระวังความเสียหายที่อาจเกิดต่อผลผลิตทางการเกษตรไว้ด้วย
จังหวัดที่คาดว่าจะมีฝนตกหนักถึงหนักมากบางแห่ง วันที่ 30 มิ.ย.65 มีดังนี้ 
ภาคเหนือ จังหวัดเชียงราย พะเยา และน่าน ,ภาคตะวันออกเฉียงเหนือ จังหวัดหนองคาย บึงกาฬ อุดรธานี สกลนคร นครพนม และมุกดาหาร ,ภาคตะวันออก จังหวัดระยอง จันทบุรี และตราด ,ภาคใต้ จังหวัดระนอง พังงา และภูเก็ต
จังหวัดที่คาดว่าจะมีฝนตกหนักถึงหนักมากบางแห่ง วันที่ 1 ก.ค.65 มีดังนี้
ภาคเหนือ ได้แก่ จังหวัดแม่ฮ่องสอน เชียงใหม่ เชียงราย พะเยา น่าน แพร่ ลำปาง อุตรดิตถ์ ตาก พิษณุโลก และเพชรบูรณ์                                                        ภาคตะวันออกเฉียงเหนือ ได้แก่ จังหวัดเลย หนองคาย บึงกาฬ อุดรธานี หนองบัวลำภู สกลนคร นครพนม ขอนแก่น มหาสารคาม กาฬสินธุ์ มุกดาหาร ร้อยเอ็ด ยโสธร อำนาจเจริญ และอุบลราชธานี                                                                                                                                                                                          ภาคกลาง ได้แก่ จังหวัดกาญจนบุรี และราชบุรี, ภาคตะวันออก จังหวัดชลบุรี ระยอง จันทบุรี และตราด                                                                                        ภาคใต้ ได้แก่ จังหวัดระนอง พังงา ภูเก็ต และกระบี่
จังหวัดที่คาดว่าจะมีฝนตกหนักถึงหนักมากบางแห่ง วันที่ 2 ก.ค.65 มีดังนี้ 
ภาคเหนือ ได้แก่ จังหวัดแม่ฮ่องสอน เชียงใหม่ เชียงราย พะเยา น่าน แพร่ อุตรดิตถ์ ตาก พิษณุโลก และเพชรบูรณ์                                                                      ภาคตะวันออกเฉียงเหนือ ได้แก่ จังหวัดเลย หนองคาย บึงกาฬ อุดรธานี หนองบัวลำภู สกลนคร นครพนม ขอนแก่น กาฬสินธุ์ มุกดาหาร ร้อยเอ็ด ยโสธร อำนาจเจริญ และอุบลราชธานี                                                                                                                                                                                                            ภาคกลาง ได้แก่ จังหวัดอุทัยธานี กาญจนบุรี และราชบุรี                                                                                                                                                        ภาคตะวันออก ได้แก่ จังหวัดชลบุรี ระยอง จันทบุรี และตราด                                                                                                                                                  ภาคใต้ ได้แก่ จังหวัดระนอง พังงา ภูเก็ต และกระบี่
ส่วนคลื่นลมบริเวณทะเลอันดามันและอ่าวไทยตอนบนจะมีกำลังแรงขึ้น โดยทะเลอันดามันมีคลื่นสูงประมาณ 2 เมตร บริเวณที่มีฝนฟ้าคะนองคลื่นสูงมากกว่า 2 เมตร ส่วนอ่าวไทยตอนบนมีคลื่นสูง 1-2 เมตร บริเวณที่มีฝนฟ้าคะนองคลื่นสูงประมาณ 2 เมตร ขอให้ชาวเรือเดินเรือด้วยความระมัดระวังและหลีกเลี่ยงการเดินเรือบริเวณที่มีฝนฟ้าคะนอง